Broj: 711-I-1627-P-330-18-20-26-12

Zagreb, 11. rujna 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **u predmetu dužnosnice Marije Puh, zastupnice u Hrvatskom saboru do 22. srpnja 2020., dužnosnika Milana Bandića, gradonačelnika Grada Zagreba, dužnosnika Mladena Madjera, zastupnika u Hrvatskom saboru do 22. srpnja 2020., dužnosnika Luke Grabušića,** **zamjenika gradonačelnika Grada Donje Stubice, dužnosnice Milanke Opačić, zastupnice u Hrvatskom saboru do 22. srpnja 2020., dužnosnika Siniše Varge, zastupnika u Hrvatskom saboru do 22. srpnja 2020. i dužnosnika Anđelka Topolovca, općinskog načelnika Općine Radoboj,** na 97. sjednici održanoj 11. rujna 2020. donosi sljedeću:

**ODLUKU**

**Postupak za odlučivanje o sukobu interesa protiv dužnosnice Marije Puh, zastupnice u Hrvatskom saboru do 22. srpnja 2020., dužnosnika Milana Bandića, gradonačelnika Grada Zagreba, dužnosnika Mladena Madjera, zastupnika u Hrvatskom saboru do 22. srpnja 2020., dužnosnika Luke Grabušića, zamjenika gradonačelnika Grada Donje Stubice, dužnosnice Milanke Opačić, zastupnice u Hrvatskom saboru do 22. srpnja 2020., dužnosnika Siniše Varge, zastupnika u Hrvatskom saboru do 22. srpnja 2020. i dužnosnika Anđelka Topolovca, općinskog načelnika Općine Radoboj, povodom okolnosti da su navedeni dužnosnici za prelazak u stranku Bandić Milan 365 - Stranka rada i solidarnosti, ostvarili različite protuusluge, neće se pokrenuti, s obzirom da iz prikupljenih podataka i dokumentacije ne proizlazi da je u postupanju navedenih dužnosnika došlo do moguće povrede odredbi ZSSI-a.**

Obrazloženje

Povjerenstvo je 22. listopada 2018. zaprimilo neanonimnu prijavu mogućeg sukoba interesa podnesenu protiv dužnosnice Marije Puh, zastupnice u Hrvatskom saboru do 22. srpnja 2020., koja je zaprimljena u knjizi ulazne pošte Povjerenstva pod brojem: 711-U-3014-P-330/18-01-5, povodom koje se vodi predmet broj P-330/18.

U prijavi se u bitnom navodi da je prelaskom u Klub zastupnika Stranke rada i solidarnosti, Reformista i nezavisnih zastupnika, te najavom prelaska u stranku Milana Bandića evidentno dužnosnica Marija Puh pokazala da je osobnu korist pretpostavila javnom interesu obavljanja svoje zastupničke dužnosti. Navodi se kako je njezin brat ………. nedavno zaposlen u podružnici trgovačkog društva Zagrebački holding d.o.o, Zagrebački električni tramvaj (dalje u tekstu: ZET), i to odmah na neodređeno vrijeme, bez natječaja. Nadalje se ističe da se radi o gradskoj tvrtki u kojoj gradonačelnik Milan Bandić, lider stranke za koju se iznenada odlučila Marija Puh, uživa presudni utjecaj. Podnositelj predlaže da se temeljem ove prijave proširi istraga, kako bi se otklonili i eventualno neki daljnji sukobi interesa, koji bi mogli proizaći iz cjelovite obrade.

Povjerenstvo je 22. listopada 2018. zaprimilo neanonimnu prijavu mogućeg sukoba interesa podnesenu protiv dužnosnika Milana Bandića, gradonačelnika Grada Zagreba, koja je zaprimljena u knjizi ulazne pošte Povjerenstva pod brojem: 711-U-3015-P-331/18-01-1, povodom koje se vodi predmet broj P-331/18. U predmetnoj prijavi u bitnom su izneseni jednaki navodi kao u prijavi u predmetu broj P-330/18.

Povjerenstvo je, nadalje, 9. siječnja 2019. zaprimilo drugu neanonimnu prijavu mogućeg sukoba interesa podnesenu protiv dužnosnika Milana Bandića, gradonačelnika Grada Zagreba, koja je zaprimljena u knjizi ulazne pošte Povjerenstva pod brojem: 711-U-225-P-16/19-01-2, povodom koje se vodi predmet broj P-16/19. U prijavi se u bitnome navodi da je u drugom krugu izbora za gradonačelnika Grada Zagreba 4. lipnja 2017. kandidat Milan Bandić dobio 147.680 ili 51,79 posto glasova ukupne brojke birača koji su glasovali. Nadalje se ističe da gradonačelnik Milan Bandić ne samo da ne akceptira i ne provodi u političkoj praksi izborne činjenice i političku volju birača, nego naprotiv apsolutno od njih odstupa i „kupovanjem" zastupnika trgovanjem utjecajem te političkom i inom korupcijom čini sve suprotno od toga i protiv toga. Milan Bandić navodno: „nazvali to „privlačenjem", „animiranjem", „motiviranjem" ili „kupovanjem" zastupnika u Hrvatskome saboru i Gradskoj skupštini Grada Zagreba da prijeđu u klubove zastupnika njegove „Milan Bandić 365 - Stranke rada i solidarnosti" protivno i usuprot rezultatima izbora i na njima iskazanoj političkoj volji birača; potkopava pa i ruši same temelje ustavnopravnog i demokratskog političkog poretka Republike Hrvatske“.

Povjerenstvo je temeljem vlastitih saznanja o mogućem sukobu interesa dužnosnika Mladena Madjera 7. siječnja 2019. otvorilo predmet P-12/19, i to na temelju medijskih natpisa o zaposlenju dužnosnikove kćeri u gradskoj upravi.

Nadalje, Povjerenstvo je 8. siječnja 2019. zaprimilo neanonimnu prijavu mogućeg sukoba interesa podnesenu protiv dužnosnika Mladena Madjera, zastupnika u Hrvatskom saboru, koja je zaprimljena u knjizi ulazne pošte Povjerenstva pod brojem: 711-U-186-P-13/19-01-1, povodom koje se vodi predmet broj P-13/19. U predmetnoj prijavi se u bitnom navodi da je Mladen Madjer u sukobu interesa zbog navodne korupcije i prodaje u stranku Milana Bandića.

Povjerenstvo je 9. siječnja 2019. zaprimilo neanonimnu prijavu mogućeg sukoba interesa podnesenu protiv dužnosnika Milana Bandića, gradonačelnika Grada Zagreba, koja je zaprimljena u knjizi ulazne pošte Povjerenstva pod brojem: 711-U-238-P-17/19-01-5, povodom koje se vodi predmet broj P-17/19. U predmetnoj prijavi se u bitnome navodi okolnost zapošljavanja brata Marije Puh i kćeri Mladena Mađera u Zagrebačkom holdingu d.o.o i Gradskoj upravi grada Zagreba.

Povjerenstvo je 11. siječnja 2019. zaprimilo neanonimnu prijavu mogućeg sukoba interesa podnesenu protiv dužnosnika Milana Bandića, gradonačelnika Grada Zagreba, koja je zaprimljena u knjizi ulazne pošte Povjerenstva pod brojem: 711-U-290-P-21/19-01-2, povodom koje se vodi predmet broj P-21/19.

Povjerenstvo je 8. siječnja 2019. zaprimilo neanonimnu prijavu mogućeg sukoba interesa podnesenu protiv dužnosnika Mladena Madjera, zastupnika u Hrvatskom saboru, koja je zaprimljena u knjizi ulazne pošte Povjerenstva pod brojem: 711-U-291-P-22/19-01-5, povodom koje se vodi predmet broj P-22/19.

U prijavama u predmetima broj P-21/19 i P-22/19, koje su u bitnom dijelu istovjetne, se navodi da je prelaskom u Klub zastupnika Stranke rada i solidarnosti, Reformista i nezavisnih zastupnika u Hrvatskom saboru, dužnosnik Mladen Madjer evidentno pokazao da je osobnu korist pretpostavio javnom interesu obavljanja svoje zastupničke dužnosti. Navodi se kako je njegova kći ………………. zaposlena u zagrebačkoj Gradskoj upravi, na neodređeno vrijeme od 1.10.2018., i to na radnom mjestu viši stručni suradnik za Centralni registar ljudskih resursa Grada, a navodno je primljena u službu u gradska upravna tijela temeljem natječaja koji je raspisala pročelnica Stručne službe gradonačelnika (kako stoji i u samom odgovoru Stručne službe gradonačelnika). Nadalje, druga kćer Mladena Madjera, ………………., je prema neslužbenim informacija zaposlena u ZET-u, a za koju ne treba posebno naglašavati da se radi o gradskoj tvrtki u kojoj gradonačelnik Milan Bandić, lider stranke, uživa presudni utjecaj, navodi se u prijavi.

Povjerenstvo je 11. veljače 2019. zaprimilo neanonimnu prijavu mogućeg sukoba interesa podnesenu protiv dužnosnika Luke Grabušića, zamjenika gradonačelnika Grada Donje Stubice, koja je zaprimljena u knjizi ulazne pošte Povjerenstva pod brojem: 711-U-742-P-52/19-01-4, povodom koje se vodi predmet broj P-52/19. U prijavi se u bitnom navodi da je u siječnju 2019 godine Luka Grabušić iznevjerivši svoje birače iz Stranke Laburista prešao u stranku „Milan Bandić 365“. Podnositelj navodi da, iako je stranka kojoj je Grabušić pripadao do prelaska Milanu Bandiću u predizbornoj kampanji govorila da će on, ako bude izabran na funkciju zamjenika gradonačelnika tu funkciju obavljati kao „amater“, sada Luka Grabušić svoju funkciju zamjenika gradonačelnika naplaćuje 3.000,00 neto, odnosno mjesečno bruto 4.000,00 kn više, a godišnje bruto 50.000,00 kn više. Sve navedeno ide na teret poreznih obveznika, i to unatoč činjenici da većinu, gotovo cijele radne dane, provede u Zagrebu na svojem redovnom radnom mjestu, ističe podnositelj.

Povjerenstvo je temeljem vlastitih saznanja o mogućem sukobu interesa dužnosnice Milanke Opačić 10. listopada 2019. otvorilo predmet P-302/19, i to na temelju medijskih natpisa o zaposlenju ……………………., osobno povezanog s dužnosnicom, kao direktora u Zagrebačkom Holdingu, podružnici Zagrebparking. U navodima u internetskom članku na portalu N1 navodi se kako je Milanka Opačić 12. kolovoza 2019. prestala biti nezavisnom zastupnicom, te je nastavila obnašati zastupničku dužnost kao članica stranke Bandić Milan 365- Stranka rada i solidarnosti.

Nadalje, Povjerenstvo je temeljem vlastitih saznanja o mogućem sukobu interesa dužnosnika Siniše Varge 16. siječnja 2020. otvorilo predmet P-6/20, i to na temelju medijskih natpisa o „tvrdnjama dužnosnika da će biti nezavisni zastupnik, a onda se učlanio u Bandićevu stranku“.

Povjerenstvo je temeljem vlastitih saznanja o mogućem sukobu interesa dužnosnika Anđelka Topolovca 8. rujna 2020. otvorilo predmet P-204/20, i to na temelju medijskih natpisa o druženju na proslavi Dana Općine Radoboj na kojem su, uz općinskog načelnika, bili prisutni i Milan Bandić, Marija Puh, Željko Kolar i drugi, a kojom prilikom je dužnosnik Anđelko Topolovec govorio o radovima na postavljanju umjetne trave na općinskom igralištu.

Budući da se sve gore navedene prijave u određenom bitnom dijelu odnose na iste okolnosti, Povjerenstvo je donijelo zaključke da će se povodom navedenih predmeta voditi jedan postupak pod brojem P-330/18.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 3. ZSSI-a propisano je kako su zastupnici u Hrvatskom saboru dužnosnici u smislu odredbi ZSSI-a.

Uvidom u registar dužnosnika kojeg ustrojava i vodi Povjerenstvo utvrđeno je kako su dužnosnici Marija Puh, Mladen Madjer, Milanka Opačić i Siniša Varga dužnost zastupnika u Hrvatskom saboru obnašali do 22. srpnja 2020. Stoga su dužnosnici Marija Puh, zastupnica u Hrvatskom saboru do 22. srpnja 2020., Mladen Madjer, zastupnik u Hrvatskom saboru do 22. srpnja 2020., dužnosnica Milanka Opačić, zastupnica u Hrvatskom saboru do 22. srpnja 2020. i dužnosnik Siniša Varga, zastupnik u Hrvatskom saboru do 22. srpnja 2020., na temelju obnašanja dužnosti zastupnika u Hrvatskom saboru obvezni postupati sukladno odredbama ZSSI-a.

Člankom 3. stavkom 1. podstavkom 39. ZSSI-a propisano je kako su gradonačelnici, općinski načelnici i njihovi zamjenici dužnosnici u smislu odredbi ZSSI-a. Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Luka Grabušić dužnost zamjenika gradonačelnika Grada Donje Stubice obnaša od 26. svibnja 2017. Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Anđelko Topolovec obnaša dužnost općinskog načelnika Općine Radoboj u svom drugom mandatu, i to od 26. svibnja 2017.g. stoga su Anđelko Topolovec na temelju obnašanja dužnosti općinskog načelnika Općine Radoboj i Luka Grabušić, na temelju obnašanja dužnosti zamjenika gradonačelnika Grada Donja Stubica obvezni postupati sukladno odredbama ZSSI-a.

Člankom 3. stavkom 1. podstavkom 38. ZSSI-a propisano je kako su župani i gradonačelnik Grada Zagreba i njihovi zamjenici dužnosnici u smislu odredbi ZSSI-a. Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Milan Bandić dužnost gradonačelnika Grada Zagreba obnaša u trenutnom mandatu od 12. lipnja 2017. Stoga je Milan Bandić na temelju obnašanja dužnosti gradonačelnika Grada Zagreba obvezan postupati sukladno odredbama ZSSI-a.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Povjerenstvo je u svrhu donošenja odluke o tome postoje li okolnosti koje ukazuju na moguću povredu odredbi ZSSI-a prikupilo potrebne podatke i dokumentaciju od nadležnih tijela.

Uvidom u izvatke iz matice rođenih Matičnog ureda Krapina utvrđeno je srodstvo Marije i …………… kao sestre i brata, odnosno utvrđena je njihova obiteljska povezanost.

Na traženje Povjerenstva Grad je dopisom KLASA: 700-01/18-001/2, URBROJ: 251-03-01-18-2 dostavio podatke o tome da je …………….., OIB: 91390962969, radnik Zagrebačkog električnog tramvaja d.o.o. od 1. prosinca 2017. godine, zaposlen je na radnom mjestu „Voditelj poslova 1“ u Autobusnom pogonu Podsused, šifra radnog mjesta ZS 239, temeljem Ugovora o radu od 30.11.2017. godine. Nakon provedenog selekcijskog postupka odabira kandidata, a temeljem Javnog poziva za iskazivanje interesa za slobodno radno mjesto „Voditelj poslova 1“ od 4.9.2017. godine, odlukom Voditeljice Podružnice br. ZET-UU-98/2017 od 4.10.2017. godine izabran je kandidat Milan Puh za zapošljavanje na poslovima „Voditelj poslova I“.

Uvidom u Ugovor o radu od 30. studenog 2017. utvrđeno je da je …………. sklopio ugovor na neodređeno vrijeme na poslovima „Voditelj poslova I“ u Autobusnom prometu Podsused.

Nadalje, utvrđeno je da je Pravilnikom o organizaciji i sistematizaciji rednih mjesta Zagrebačkog holdinga d.o.o.. Podružnice Zagrebački električni tramvaj, koji je stupio na snagu u rujnu 2015, ustrojeno je radno mjesto Voditelj poslova 1, a koje radno mjesto je zbog potrebe procesa rada neophodno popuniti, slijedom čega je bilo potrebno zaposliti jednog izvršitelja.

Slijedom navedenog, utvrđeno je da je Zagrebački holding d.o.o. (predsjednica Uprave) dopisom od 25. kolovoza 2017. Milana Bandića kao predstavnika člana Skupštine istog trgovačkog društva zatražio suglasnost za objavu javnog poziva za iskazivanje interesa za zapošljavanje radnika na prethodno navedenom radnom mjestu.

Utvrđeno je, nadalje, da je 4. rujna 2017. objavljen Javni poziv za iskazivanje interesa za slobodno radno mjesto, dok je Voditeljica Podružnice donijela odluku o izboru kandidata za zapošljavanje na poslovima Voditelja poslova I - Autobusni promet Podsused na neodređeno vrijeme.

Uvidom u dostavljenu dokumentaciju utvrđeno je da je natječaju pristupilo trideset kandidata, od kojih je u uži izbor bilo uključeno njih pet, te je pritom na navedeno radno mjesto primljen …………., inženjer prometne logistike, koji je jedini od kandidata imao iskustvo rada na rukovodnim poslovima.

U dopisu se navodi da je Pravilnikom o organizaciji i sistematizaciji radnih mjesta ZGH d.o.o. podružnice ZET (rujan 2015. godine) ustrojeno radno mjesto „Voditelj poslova I“ u Autobusnom prometu Podsused, te je navedene poslove neophodno popuniti za uredno obavljanje i izvršavanje poslova i radnih zadataka u organizacijskoj jedinici Autobusni promet Podsused, a u cilju redovitosti odvijanja javnog gradskog prijevoza putnika. U tom cilju je dana 13.09.2017. godine objavljen Javni poziv za iskazivanje interesa za popunjavanje radnog mjesta Voditelj poslova I. Planom poslovanja za 2017. godinu osigurana su financijska sredstva. Slijedom navedenog, a budući da imenovani zadovoljava uvjete za radom na navedenim poslovima utvrđene javnim pozivom, tražena je suglasnost za zapošljavanje radnika …………. za poslove Voditelj poslova I na neodređeno vrijeme.

Odlukom Voditeljice Podružnice broj: ZET-UU-94/2017 25.09.2017. godine imenovano je Povjerenstvo za razmatranje zamolbi za zapošljavanje na poslovima „Voditelja poslova“.

Uvidom u Odluku o imenovanju Povjerenstva za razmatranje zamolbi za zapošljavanje na poslovima Voditelj poslova l - Autobusni promet Podsused od 25. rujna 2017. utvrđeno je da je navedeno Povjerenstvo bilo formirano razmotriti zamolbe i dokumentaciju zainteresiranih osoba, obaviti informativni razgovor s podnositeljima zamolbi te mišljenje o provedenim radnjama navedenim u točki 2. Odluke dostaviti Voditeljici Podružnice.

Nadležna služba Poslova ljudskih resursa izvršila je obradu ukupno zaprimljenih 30 molbi zainteresiranih kandidata. Temeljem podataka iz zaprimljenih životopisa i pripadajuće dokumentacije:

- utvrđeno je da su dio kandidata zaposlenici Zagrebačkog holdinga d.o.o. Podružnice ZET odnosno Zagrebačkog holdinga d.o.o., a u konkretnom slučaju radilo se o novom zapošljavanju, a ne internom premještaju radnika,

- dio kandidata nije dostavio dokumentaciju, a veliki dio kandidata nije dostavio dokaz o ispunjavanju uvjeta potrebnog iskustva.

Povjerenstvo je na razgovor pozvalo pet kandidata.

Nakon obavljenog razgovora s kandidatima, uz ispunjavanje potrebnih uvjeta, uzimajući u obzir cjelokupni dojam kandidata, njihove osobne i stručne kvalifikacije, te specifičnost radnog mjesta, a posebno primjenom posebnog propisa kojim je poticano zapošljavanje osoba mlađih od 30 godina, Zakona o izmjenama i dopunama Zakona o doprinosima (Narodne Novine broj 143/14) koji je stupio na snagu 1. siječnja 2015. godine.

Povjerenstvo je predložilo Voditeljici Podružnice donijeti Odluku o odabiru kandidata koji ispunjava sve tražene uvjete:

- ………….., rođ. 08.03.1991. godine, za zapošljavanje na poslovima „Voditelj poslova I“ na neodređeno vrijeme.

Temeljem Odluke Voditeljice Podružnice broj: ZET-UU-98/2017 od 04.10.2017. godine o odabiru kandidata …………… za zapošljavanje, a u skladu s Odlukom o ograničenju ovlaštenja Voditelja Podružnice Zagrebačkog holdinga d.o.o. i utvrđene vjerodostojnosti isprava o završenom obrazovanju, ishođena je suglasnost Predsjednice Uprave Zagrebačkog holdinga i Gradonačelnika Grada Zagreba od 27.10.2017. godine, za sklapanje Ugovora o radu s …………...

Ugovor o radu sklopljen je 30.11.2017. godine na neodređeno vrijeme uz uvjet probnog rada od 60 dana, s koeficijentom složenosti poslova 2,95.

Uvidom u podatke o zastupnicima u Hrvatskom saboru objavljenim na internetskim stranicama utvrđeno je da je zastupnica Marija Puh 19. listopada 2018. prestala biti članicom Hrvatske narodne stranke - liberalnih demokrata te je nastavila obnašati zastupničku dužnost kao članica Bandić Milan 365 - Stranke rada i solidarnosti.

Slijedom svega navedenog, utvrđeno je da, iako je brat dužnosnice Marije Puh zaposlen na radnom mjestu u ZET-u, zaposlen je temeljem provedenog natječaja na kojem ga je za to formirano Povjerenstvo odabralo kao najboljeg kandidata, te da niti u jednom od dokumenata potrebnih za njegovo zaposlenje kao potpisnik nije bio involviran dužnosnik Milan Bandić. Također je za napomenuti da je od njegova zaposlenja na navedenom radnom mjestu do prelaska dužnosnice Marije Puh u stranku Milana Bandića prošlo gotovo više od godine dana.

U odnosu na situaciju navodnog zapošljavanja kćeri dužnosnika Mladena Madjera u zagrebačkoj Gradskoj upravi i ZET-u, utvrđeno je sljedeće.

Uvidom u izvješća o imovinskom stanju koja je dužnosnik Mladen Madjer podnio Povjerenstvu utvrđeno je da je kao djecu naveo …………., ………….., …………… (rođ. 2003.) i ……………...

Na zahtjev Povjerenstva Grad Zagreb je dopisom KLASA: 119-01/19-01/63, URBROJ: 251-03-10-19-2 dostavio sljedeće podatke.

Na temelju članka 17. i članka 19. stavaka 1. i 4. Zakona o službenicima i namještenicima u lokalnoj i područnoj (regionalnoj) samoupravi (Narodne novine, 86/08, 61/11 i 4/18 - Uredba) pročelnica Stručne službe gradonačelnika je 28. ožujka 2018. raspisala u „Narodnim novinama", broj 29, te na web stranici Grada Zagreba, javni natječaj za prijam u službu, na neodređeno vrijeme, višeg stručnog suradnika/više stručne suradnice za Centralni registar ljudskih resursa Grada u Službi za vođenje, razvoj i održavanje Centralnog registra ljudskih resursa Grada Sektora za Centralni registar ljudskih resursa Grada u Stručnoj službi gradonačelnika, 1 izvršitelj/izvršiteljica. Za navedeno radno mjesto utvrđeno je stručno znanje: magistar/magistra, odnosno stručni specijalist/stručna specijalistica pravne, ekonomske ili politološke struke, najmanje jedne godina radnog iskustva na odgovarajućim poslovima, poznavanje rada na PC-u, a kao poseban uvjet: položen državni stručni ispit.

Nakon provedene prethodne provjere znanja i sposobnosti, pročelnica Stručne službe gradonačelnika donijela je Rješenje, KLASA: UP/l-112-02/18-01/944, URBROJ: 251-03-01-18-1 od 19. srpnja 2018., o prijmu …………….., rođena Mađer, na prethodno navedeno radno mjesto.

Sukladno članku 27. stavku 1. Zakona o službenicima i namještenicima u lokalnoj i područnoj (regionalnoj) samoupravi (Narodne novine, 86/08, 61/11 i 4/18 - Uredba) po izvršnosti Rješenja o prijmu u službu, pročelnica Stručne službe gradonačelnika je donijela Rješenje, KLASA: UP/-112-02/18-01/1129, URBROJ: 251-03-01-18-1 od 17. rujna 2018. o rasporedu …………………, na neodređeno vrijeme, s danom 1.10.2018., na radno mjesto viši stručni suradnik za Centralni registar ljudskih resursa Grada (II. kategorija, potkategorija viši stručni suradnik, klasifikacijski rang 6.) u Službi za vođenje, razvoj i održavanje Centralnog registra ljudskih resursa Grada, Sektora za Centralni registar ljudskih resursa Grada.

Uvidom u Rješenje o prijmu ……………… u službu KLASA: UP/I-112-02/18-01/944, URBROJ: 251-03-01-18-1 od 19. srpnja 2018. utvrđeno je da je sukladno članku 20. Zakona o službenicima i namještenicima, imenovano Povjerenstvo za provedbu natječaja za prijam u službu višeg stručnog suradnika/više stručne suradnice za Centralni registar ljudskih resursa Grada u Službi za vođenje, razvoj i održavanje Centralnog registra ljudskih resursa Grada Sektora za Centralni registar ljudskih resursa Grada u Stručnoj službi gradonačelnika, koje je utvrdilo daje prijavu na natječaj podnijelo ukupno 50 kandidata/kandidatkinja, od kojih je 38 kandidata/kandidatkinja u cijelosti ispunjavalo formalne uvjete natječaja.

Uvidom u Zaključak o imenovanju Povjerenstva za provedbu javnog natječaja za prijam u službu višeg stručnog suradnika/više stručne suradnice za Centralni registar ljudskih resursa Grada u Stručnu službu gradonačelnika utvrđeno je da je Povjerenstvo za provedbu javnog natječaja za prijam u službu višeg stručnog suradnika/više stručne suradnice za Centralni registar ljudskih resursa Grada, 1 izvršitelj/izvršiteljica, u Službi za vođenje, razvoj i održavanje Centralnog registra ljudskih resursa Grada Sektora za Centralni registar ljudskih resursa Grada u Stručnoj službi gradonačelnika imenovano u sljedećem sastavu: …………………. - predsjednik Povjerenstva, …………………….. - članica Povjerenstva i ………………… - članica Povjerenstva.

Iz utvrđene rang - liste kandidata/kandidatkinja je vidljivo kako su, nakon provedene provjere znanja i sposobnosti, odnosno provedenog testiranja i intervjua, u ukupnom broju ostvarenih bodova ……………… i ………………ostvarili isti broj bodova, točnije 28 bodova.

Budući da je po konkretnom natječaju raspisan prijam jednog izvršitelja/izvršiteljice, pročelnica Stručne službe gradonačelnika je odlučila kao u točci 1. dispozitiva Rješenja.

Naime, iz prijave na natječaj ………………… utvrđeno je kako je radno iskustvo stekla u jedinici područne (regionalne) samouprave, te se s obzirom na tu okolnost, ocijenjeno da će uvođenje u poslove biti brže i jednostavnije. Navedeno Rješenje potpisala je pročelnica Stručne službe gradonačelnika.

Na zahtjev Povjerenstva Grad Zagreb je dopisom KLASA: 008-02/19-002/63, URBROJ: 251-03-10-19-3 očitovao se da ……………. nije radnica trgovačkog društva Zagrebački holding d.o.o., Podružnica ZET.

Uvidom u dostavljene podatke Hrvatskog zavoda za mirovinsko osiguranje utvrđeno je da je …………….. do veljače 2018. bila zaposlena kod „privatnih“ poslodavaca, dok je od navedenog datuma bila zaposlena u Gradu Osijeku.

Uvidom u podatke o zastupnicima u Hrvatskom saboru objavljenim na internetskim stranicama utvrđeno je da je zastupnik Mladen Madjer 8. siječnja 2019. prestao biti član Hrvatske seljačke stranke te je nastavio obnašati zastupničku dužnost kao član stranke Bandić Milan 365 - Stranke rada i solidarnosti.

Slijedom svega navedenog, utvrđeno je da, iako je kći dužnosnika Mladena Madjera zaposlena na radnom mjestu u Stručnoj službi gradonačelnika, zaposlena je temeljem provedenog natječaja na kojem ju je za to formirano Povjerenstvo odabralo kao najboljeg kandidata, te da niti u jednom od dokumenata potrebnih za njezino zaposlenje kao potpisnik nije bio involviran dužnosnik Milan Bandić. Također je za napomenuti da je tek nakon njezina zaposlenja na navedenom radnom mjestu dužnosnika Mladen Madjer, iduće godine, prešao u stranku Milana Bandića.

U odnosu na Zapošljavanje dužnosnika Luke Grabušića na radnom mjestu voditelja podružnice Autobusni kolodvor, iz dopisa trgovačkog društva Zagrebački holding d.o.o. utvrđeno je da je Luka Grabušić imenovan voditeljem podružnice Autobusni kolodvor odlukom KLASA: ZGH-01-17-1016, URBROJ: 01-08-01/5-19-03 VN od dana 25. listopada 2019. godine s danom 11. studenoga 2019. godine. Zapošljavanju je prethodila objava javnog poziva za iskazivanje interesa za zapošljavanje na radnom mjestu voditelja podružnice Autobusni kolodvor na web stranicama Zagrebačkog holdinga d.o.o. od 19. rujna 2019. godine te je proveden postupak utvrđen internim aktima poslodavca koji reguliraju postupak zapošljavanja u Zagrebačkom holdingu d.o.o.

Uvidom u Izvješće o analizi prijava na javni poziv za iskazivanje interesa za zapošljavanje na poslovima radnog mjesta voditelj podružnice Autobusni kolodvor Zagreb - Zagrebački holding d.o.o. utvrđeno je da se u prvom dijelu selekcijskog kruga, vršio pregled ponuda prema uvjetima propisanim javnim pozivom. Nakon selekcije ponuda na prethodno opisan način, kandidati koji su zadovoljili su pozvani u slijedeći krug selekcijskog postupka koji se sastojao od pisanog testiranja iz područja djelatnosti podružnice Autobusni kolodvor Zagreb-Zagrebački holding d.o.o., radnih odnosa, javne nabave i trgovačkih društava.

Na pisani dio testiranja pozvano je ukupno 11 kandidata, no tri kandidata nisu pristupila testiranju te je navedeni postupak prošlo samo 8 kandidata.

Nakon ocjenjivanja testova koje su kandidati ispunili, Povjerenstvo je sukladno broju bodova koji su kandidati ostvarili na istima, pozvalo 3 kandidata (koji su točno riješili više od polovice testa te ostvarili više od polovice ukupnih bodova) u idući krug selekcijskog postupka koji se sastojao od intervjua. Slijedom prethodno navedenog, na intervju su pozvani kandidati ……………….., ………………. i Luka Grabušić. Tijekom intervjua od svakog kandidata je zatraženo da se ukratko predstavi, navede dosadašnje radno iskustvo i motivaciju javljanja na natječaj. Iako su svi kandidati iskazali motivaciju za zapošljavanjem na radnom mjestu voditelj podružnice Autobusni kolodvor Zagreb te se korektno prezentirali tijekom intervjua, zaključeno je da se sukladno uvjetima u natječaju, uspjehu na pisanom dijelu testiranja te osobnom predstavljanju, kao najbolji kandidat istaknuo g. Luka Grabušić.

Povjerenstvo za analizu prijava na javni poziv za iskazivanje interesa za zapošljavanje na poslovima radnog mjesta voditelj podružnice Autobusni kolodvor Zagreb sastojalo se od tri člana, a s dostavljenim Izvješćem bila je suglasna predsjednica Uprave Zagrebačkog holdinga d.o.o., koja je s dužnosnikom Grabušićem sklopila i ugovor o radu.

Uvidom u dokumentaciju dužnosnika Grabušića koju je priložio pri prijavi na natječaj za navedeno radno mjesto, utvrđeno je kako je dužnosnik na radnom mjestu koje je prethodilo onome za koje se prijavio radio kao voditelj prodaje za premium HoReCa kupce te snosio odgovornost za dvije regije i pet supervizorskih grupa.

Slijedom svega navedenog, nije utvrđeno postojanje nepravilnosti u provedenom postupku natječaja za predmetno radno mjesto voditelja podružnice.

U odnosu na zaposlenja ………………… kao direktora u Zagrebačkom Holdingu, podružnici Zagrebparking, Povjerenstvo je od Hrvatskog zavoda za mirovinsko osiguranje zatražilo podatke o njegovu radno-pravnom statusu.

Slijedom navedenog, utvrđeno je da je ……………………. od svibnja 2018. bio zaposlen kod različitih („privatnih“) poslodavaca, među kojim podacima nikad nije bilo evidentiranih podataka o zaposlenju u Zagrebačkom holdingu d.o.o.

Uvidom u podatke o zastupnicima u Hrvatskom saboru objavljenim na internetskim stranicama utvrđeno je da je zastupnica Milanka Opačić 12. kolovoza 2019. prestala biti nezavisnom zastupnicom te je nastavila obnašati zastupničku dužnost kao članica stranke Bandić Milan 365 - Stranka rada i solidarnosti.

Uvidom u podatke o zastupnicima u Hrvatskom saboru objavljenim na internetskim stranicama utvrđeno je da je zastupnik Siniša Varga 26. srpnja 2019. prestao biti nezavisni zastupnik te je nastavio obnašati zastupničku dužnost kao član Bandić Milan 365 - Stranke rada i solidarnosti.

Uvidom u Zaključak o razrješenju i imenovanju predsjednika Upravnog vijeća Nastavnog zavoda za hitnu medicinu Grada Zagreba utvrđeno je da je za predsjednika Upravnog vijeća Nastavnog zavoda za hitnu medicinu Grada Zagreba gradonačelnik Grada Zagreba, 27. kolovoza 2019. imenovao Sinišu Vargu, dr. med. dent.

Uvidom u registar pravnih osoba od posebnog interesa koji ustrojava i vodi Povjerenstvo utvrđeno je da je Nastavni zavod za hitnu medicinu Grada Zagreba Odlukom o popisu pravnih osoba od posebnog interesa za Grad Zagreb od 12.7.2012. i Odlukom o izmjenama i dopunama Odluke o popisu pravnih osoba od posebnog interesa za Grad Zagreb od 10.9.2015. imenovan pravnom osobom od posebnog interesa za Grad Zagreb.

Člankom 14. stavkom 2. ZSSI-a propisano je da dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Stavkom 5. istog članka propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Uvidom u Zajednički informacijski sustav Porezne uprave nije utvrđeno da je dužnosnik primio bilo kakve naknade od Nastavnog zavoda za hitnu medicinu Grada Zagreba.

Slijedom navedenog, može se reći kako dužnosnika u konkretnom slučaju ne definira samo stranačka pripadnost; dužnosnik ima bogato profesionalno iskustvo, u kojem se može istaknuti kako je zbog zanimanja za opći i zdravstveni menadžment od Europske organizacije za kvalitetu primio diplomu međunarodnog menadžera sustava kvalitete za međunarodnu normu ISO 9001:2000.

Uvidom u internetski članak na portalu [www.zagorje-international.hr](http://www.zagorje-international.hr) utvrđeno je da je u Radoboju u listopadu 2018. svečano proslavljen Dan općine i osnovne škole, na kojem je mnoštvo Radobojčana, njihovih gostiju i visokih uzvanika okupilo se u ugodnom druženju, a navodi se i da se atmosferi pridružio i gradonačelnik Zagreba Milan Bandić, od četvrtka i stranački predsjednik radobojskom načelniku Anđelku Topolovcu i saborskoj zastupnici Mariji Puh.

U članku se kao navod dužnosnika Topolovca ističe da se u Općini Radoboj radi igralište s umjetnom travom, slijedom čega je Povjerenstvo u vezi tih navoda od nadležnih tijela prikupilo relevantnu dokumentaciju kako bi se utvrdilo je li u izgradnji predmetnog igrališta bilo kakvih donacija od Grada Zagreba.

Na zahtjev Povjerenstva Općina Radoboj je dopisom KLASA: 023-05/19-01/001 URBROJ: 2140/04-19-3 dostavila podatak kako na području Općine Radoboj postoje dva nogometna igrališta - nogometno igralište s prirodnom travom te nogometno igralište s umjetnom travom.

Igralište s prirodnom travom izgrađeno je prije više desetaka godina, a izgradnja je financirana iz proračuna tadašnje mjesne zajednice Radoboj, bivše Općine Krapina te donacijama privatnih i pravih osoba.

Izgradnja igrališta s umjetnom travom započela je sredinom 2018. godine, završena je početkom 2019. godine, a igralište je izgrađeno je na postojećem pomoćnom igralištu. Navedena izgradnja financirana je iz sredstva kredita koji je Nogometni klub Radoboj uzeo za navedenu namjenu (umjetna trava) u iznosu 440.000,00 kn. Općina Radoboj financirala je kameni materijal potreban za izradu podloge za predmetno igralište u ukupnom iznosu od 149.822,00 kn.

Navedena igrališta u vlasništvu su Općine Radoboj, a koristi ih Nogometni klub Radoboj za potrebe škole nogometa i odigravanja natjecateljskih utakmica kategorija od prstića do kadeta.

Seniorska i juniorska momčad u NK Radoboj ne djeluju obzirom da je 2018. godine Nogometni klub Radoboj donio odluku o ukidanju navedenih kategorija kako bi se sredstva koja su do tada bila trošena za natjecanja uložila u infrastrukturu tj. izgradnju igrališta sa umjetnom travom, a kako bi se osigurali uvjeti za školu nogometa za niže kategorije.

Općina Radoboj nije zaprimila donacije za izgradnju nogometnog igrališta s umjetnom travom, kako se navodi u dopisu.

Daljnjim dopisom KLASA: 023-05/19-01/001, URBROJ: 2140/04-20-7 na traženje Povjerenstva Općina Radoboj se očitovala da je kameni materijal potreban za izradu podloge za predmetno igralište financirala iz općih prihoda i primitaka odnosno iz vlastitih sredstava; te da je Nogometni klub Radoboj kredit uzeo kod poslovne banke. Nadalje navodi da je aktualni predsjednik Nogometnog kluba Radoboj ………………. iz Radoboja, koji je bio predsjednik kluba i u razdoblju izgradnje nogometnog igrališta.

Vezano za izgradnju igrališta sa umjetnom travom, Općina Radoboj je kameni materijal za predmetno igralište financirala iz vlastitih sredstava za što dostavlja izvod iz proračuna Općine Radoboj za 2019. godinu na kojem je označena stavka na kojoj su predmetna sredstva planirana, navodi se u dopisu.

Slijedom svega navedenog, Povjerenstvo nije utvrdilo postojanje okolnosti koje upućuju na moguću povredu odredbi ZSSI-a u odnosu na okolnost izgradnje i financiranja nogometnog igrališta u Općini Radoboj.

Povjerenstvo smatra kako su zastupnici u Hrvatskom saboru, pa tako i općinski načelnici i gradonačelnik Grada Zagreba, budući da se smatraju dužnosnicima u smislu odredaba ZSSI-a, dužni postupati sukladno etičkom načelu obnašanja dužnosti prema kojem se javna dužnost obnaša u javnom interesu te u obnašanju javne dužnosti privatni interes ne smiju staviti iznad javnog interesa, a u obnašanju dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Slijedom navedenog, Povjerenstvo povodom zaprimljene prijave i prikupljene dokumentacije, kao i utvrđenja iz iste nije steklo saznanja iz kojih bi proizlazilo da je u postupanju navedenih dužnosnika došlo do moguće povrede odredbi ZSSI-a. Također, nije utvrđena bilo kakva osobna povezanost između Milana Bandića i ostalih dužnosnika, niti je utvrđeno nepravilnosti u provedbi natječaja pri zapošljavanju osoba koje su osobno povezani s dužnosnicima. Naime, iz navoda sadržanih u podnesenim prijavama, kao niti iz podataka i dokumentacije prikupljene u spisu, nije utvrđena niti jedna druga činjenica ili okolnost koja bi povezivala navedene dužnosnike osim činjenice prelaska u njegovu stanku.

Povjerenstvo ukazuje da je kroz svoju dosadašnju praksu zauzelo stav da se članstvo dužnosnika i druge fizičke osobe u istoj političkoj stranci ili izbornoj koaliciji, samo po sebi, ne smatra okolnošću prema kojoj se ta druga osoba smatra osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka za određenu javnu dužnost, bilo na državnoj, bilo na lokalnoj ili regionalnoj razini, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, ali samo ta okolnost nije dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

Slijedom svega navedenog, odlučenoj je kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Marija Puh, osobnom dostavom
2. Dužnosnik Milan Bandić, elektronička dostava
3. Dužnosnik Mladen Madjer, osobnom dostavom
4. Dužnosnik Luka Grabušić, elektronička dostava
5. Dužnosnik Milanka Opačić, osobnom dostavom
6. Dužnosnik Siniša Varga, osobnom dostavom
7. Dužnosnik Anđelko Topolovec, elektronička dostava
8. Podnositelj prijave, elektronička dostava
9. Objava na internetskoj stranici Povjerenstva
10. Pismohrana